Προσωρινό κείμενο
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (έβδομο τμήμα)
της 30ής Απριλίου 2026 (*)
« Προδικαστική παραπομπή – Κοινή εμπορική πολιτική – Δασμοί αντιντάμπινγκ – Επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα – Εισαγωγή προϊόντων από ανοξείδωτο χάλυβα καταγωγής Ταϊβάν – Δύο έγκυροι αύξοντες αριθμοί – Εξάντληση μίας από τις δύο δασμολογικές ποσοστώσεις – Σωρευτική επιβολή δασμών αντιντάμπινγκ και πρόσθετων δασμών »
Στην υπόθεση C‑115/25,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Fővárosi Törvényszék (δικαστήριο περιφέρειας Βουδαπέστης, Ουγγαρία) με απόφαση της 21ης Ιανουαρίου 2025, η οποία περιήλθε στο Δικαστήριο στις 3 Φεβρουαρίου 2025, στο πλαίσιο της δίκης
Stappert Magyarország Kft.
κατά
Nemzeti Adó- és Vámhivatal Fellebbviteli Igazgatósága,
ΤΟ ΔΙΚΑΣΤΗΡΙΟ (έβδομο τμήμα),
συγκείμενο από τους F. Schalin (εισηγητή), πρόεδρο τμήματος, M. Gavalec και Z. Csehi, δικαστές,
γενικός εισαγγελέας: A. Biondi
γραμματέας: A. Calot Escobar
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
–        η Ουγγρική Κυβέρνηση, εκπροσωπούμενη από τους D. Csoknyai και M. Z. Fehér,
–        η Ευρωπαϊκή Επιτροπή, εκπροσωπούμενη από τους V. Bottka και R. Pethke,
κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
1        Η αίτηση προδικαστικής αποφάσεως αφορά την ερμηνεία του άρθρου 1, παράγραφοι 1 και 6, του εκτελεστικού κανονισμού (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ 2019, L 31, σ. 27), όπως τροποποιήθηκε με τον εκτελεστικό κανονισμό (ΕΕ) 2022/434 της Επιτροπής, της 15ης Μαρτίου 2022 (ΕΕ 2022, L 88, σ. 181) (στο εξής: εκτελεστικός κανονισμός 2019/159), καθώς και του άρθρου 2, παράγραφοι 1 και 2, του εκτελεστικού κανονισμού (ΕΕ) 2021/1483 της Επιτροπής, της 15ης Σεπτεμβρίου 2021, για την επιβολή οριστικού δασμού αντιντάμπινγκ στις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11
παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ 2021, L 327, σ. 1), υπό το πρίσμα των αιτιολογικών σκέψεων 286 και 287 του εκτελεστικού κανονισμού 2021/1483.
2        Η αίτηση αυτή υποβλήθηκε στο πλαίσιο ένδικης διαφοράς μεταξύ της Stappert Magyarország Kft., εταιρίας δραστηριοποιούμενης στο χονδρικό εμπόριο μετάλλων και μεταλλευμάτων, και της Nemzeti Adó- és Vámhivatal Fellebbviteli Igazgatósága (διεύθυνσης προσφυγών της Εθνικής Αρχής Φορολογίας και Τελωνείων, Ουγγαρία) (στο εξής: φορολογική αρχή προσφυγών) σχετικά με τη σωρευτική επιβολή δασμού αντιντάμπινγκ και πρόσθετου δασμού διασφάλισης σε προϊόντα σιδήρου και χάλυβα καταγωγής Ταϊβάν, καθώς και σχετικά με τις προϋποθέσεις αναστολής του πρώτου από τους δασμούς αυτούς.
Το νομικό πλαίσιο
Ο εκτελεστικός κανονισμός (ΕΕ) 2015/2447
3        Το άρθρο 49 του εκτελεστικού κανονισμού (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ 2015, L 343, σ. 558), το οποίο φέρει τον τίτλο «Γενικοί κανόνες για την ομοιόμορφη διαχείριση των δασμολογικών ποσοστώσεων», ορίζει στην παράγραφο 2 τα εξής:
«Κάθε δασμολογική ποσόστωση προσδιορίζεται στη νομοθεσία της Ένωσης με αύξοντα αριθμό που διευκολύνει τη διαχείρισή της.»
Ο εκτελεστικός κανονισμός 2019/159
4        Το άρθρο 1, παράγραφοι 1 έως 3, 5 και 6, του εκτελεστικού κανονισμού 2019/159 ορίζει τα ακόλουθα:
«1.      Με την επιφύλαξη των άρθρων 6 και 7, ανοίγει δασμολογική ποσόστωση για τις εισαγωγές στην [Ευρωπαϊκή] Ένωση καθεμίας εκ των 26 υπό εξέταση κατηγοριών προϊόντων (οριζόμενες σε σχέση με τον αντίστοιχο κωδικό ΣΟ που αναφέρεται στο παράρτημα I) και για καθεμία από τις περιόδους που αναφέρονται στα παραρτήματα IV.1 και IV.2.
2.      Για καθεμία από τις υπό εξέταση κατηγορίες προϊόντων, και με εξαίρεση των κατηγοριών προϊόντων 8 και 25α, κατανέμεται μέρος από καθεμία δασμολογική ποσόστωση στις χώρες που ορίζονται στο παράρτημα IV.
3.      Το εναπομένον μέρος κάθε δασμολογικής ποσόστωσης, καθώς και η δασμολογική ποσόστωση για τις κατηγορίες προϊόντων 8 και 25, κατανέμεται βάσει της αρχής της προτεραιότητας, στη βάση δασμολογικής ποσόστωσης η οποία καθορίζεται ισότιμα για κάθε τρίμηνο της περιόδου επιβολής.
[...]
5.      Στην περίπτωση που εξαντληθεί η σχετική δασμολογική ποσόστωση στο πλαίσιο της παραγράφου 2 για μία συγκεκριμένη χώρα, οι εισαγωγές από αυτήν τη χώρα για ορισμένες κατηγορίες προϊόντων μπορούν να πραγματοποιούνται στο πλαίσιο του εναπομένοντος μέρους της δασμολογικής ποσόστωσης για την ίδια κατηγορία προϊόντων. Αυτή η διάταξη εφαρμόζεται μόνον κατά τη διάρκεια του τελευταίου τριμήνου κάθε έτους εφαρμογής της οριστικής δασμολογικής ποσόστωσης. [...]
6.      Στην περίπτωση που εξαντληθεί η σχετική δασμολογική ποσόστωση ή που οι εισαγωγές των κατηγοριών προϊόντων δεν επωφελούνται από τη σχετική δασμολογική ποσόστωση, εφαρμόζεται πρόσθετος δασμός σε ποσοστό 25 %, ο οποίος εφαρμόζεται στην καθαρή τιμή, στο στάδιο “ελεύθερο στα σύνορα της Ένωσης”, πριν από την επιβολή δασμού, στις κατηγορίες προϊόντων που αναφέρονται στο παράρτημα IV.1.»
5        Το άρθρο 3 του εκτελεστικού κανονισμού 2019/159 ορίζει τα εξής:
«Η διαχείριση των δασμολογικών ποσοστώσεων που ορίζονται στο άρθρο 1 γίνεται από την [Ευρωπαϊκή] Επιτροπή και τα κράτη μέλη σύμφωνα με το σύστημα διαχείρισης των δασμολογικών ποσοστώσεων που προβλέπεται στα άρθρα 49 έως 54 του εκτελεστικού κανονισμού [2015/2447].»
Ο εκτελεστικός κανονισμός 2021/1483
6        Η αιτιολογική σκέψη 286 του εκτελεστικού κανονισμού 2021/1483 έχει ως εξής:
«Με τον [εκτελεστικό κανονισμό 2019/159], η Επιτροπή επέβαλε μέτρο διασφάλισης σε σχέση με ορισμένα προϊόντα χάλυβα για διάστημα τριών ετών. [...] Ως εκ τούτου, σε περίπτωση υπέρβασης των δασμολογικών ποσοστώσεων που καθορίζονται βάσει του μέτρου διασφάλισης, τόσο ο δασμός για υπέρβαση της δασμολογικής ποσόστωσης όσο και ο δασμός αντιντάμπινγκ θα είναι πληρωτέοι επί των ίδιων εισαγωγών. Καθώς η εν λόγω σώρευση μέτρων αντιντάμπινγκ και μέτρων διασφάλισης μπορεί να έχει επιπτώσεις στο εμπόριο σημαντικότερες από τις επιθυμητές, η Επιτροπή αποφάσισε να εμποδίσει την ταυτόχρονη εφαρμογή του δασμού αντιντάμπινγκ και του δασμού για υπέρβαση της δασμολογικής ποσόστωσης για το υπό επανεξέταση προϊόν κατά τη διάρκεια επιβολής του δασμού διασφάλισης.»
7        Η αιτιολογική σκέψη 287 του εκτελεστικού κανονισμού 2021/1483 αναφέρει τα εξής:
«Αυτό σημαίνει ότι, σε περίπτωση που ο δασμός για υπέρβαση της δασμολογικής ποσόστωσης που αναφέρεται στο άρθρο 1
παράγραφος 6 του [εκτελεστικού κανονισμού 2019/159] επιβάλλεται στο υπό επανεξέταση προϊόν και υπερβαίνει το επίπεδο του δασμού αντιντάμπινγκ δυνάμει του παρόντος κανονισμού, εισπράττεται μόνον ο δασμός για υπέρβαση της δασμολογικής ποσόστωσης που αναφέρεται στο άρθρο 1
παράγραφος 6 του [εκτελεστικού κανονισμού 2019/159]. Κατά το διάστημα της ταυτόχρονης εφαρμογής των δασμών διασφάλισης και των δασμών αντιντάμπινγκ, η είσπραξη των δασμών που επιβάλλονται βάσει του παρόντος κανονισμού αναστέλλεται. [...]»
8        Το άρθρο 2, παράγραφοι 1 και 2, του εκτελεστικού κανονισμού 2021/1483 ορίζει τα εξής:
«1.      Σε περίπτωση που ο δασμός για υπέρβαση της δασμολογικής ποσόστωσης που αναφέρεται στο άρθρο 1
παράγραφος 6 του [εκτελεστικού κανονισμού 2019/159] επιβάλλεται σε πλατέα προϊόντα έλασης από ανοξείδωτο χάλυβα, που έχουν απλώς ελαθεί σε ψυχρή κατάσταση (ψυχρής έλασης), και υπερβαίνει το αντίστοιχο κατ’ αξία επίπεδο του δασμού αντιντάμπινγκ που καθορίζεται στο άρθρο 1
παράγραφος 2, εισπράττεται μόνον ο δασμός για υπέρβαση της δασμολογικής ποσόστωσης που αναφέρεται στο άρθρο 1
παράγραφος 6 του [εκτελεστικού κανονισμού 2019/159].
2.      Κατά το διάστημα εφαρμογής της παραγράφου 1, η είσπραξη των δασμών που επιβάλλονται βάσει του παρόντος κανονισμού αναστέλλεται.»
Η διαφορά της κύριας δίκης και τα προδικαστικά ερωτήματα
9        Η Επιτροπή, με τον εκτελεστικό κανονισμό 2019/159, επέβαλε οριστικά μέτρα διασφάλισης όσον αφορά τις εισαγωγές ορισμένων προϊόντων σιδήρου και χάλυβα, τα οποία συνίστανται στην επιβολή πρόσθετου δασμού 25 % στις εισαγωγές, από τρίτες χώρες, προϊόντων που υπάγονται στους κωδικούς ΣΟ 7219 32 10, 7219 33 10, 7219 34 10 και 7219 90 80.
10      Επιπλέον, με τον εκτελεστικό κανονισμό 2021/1483, η Επιτροπή επέβαλε δασμό αντιντάμπινγκ στις εισαγωγές πλατέων προϊόντων έλασης από ανοξείδωτο χάλυβα, που έχουν απλώς ελαθεί σε ψυχρή κατάσταση (ψυχρής έλασης), καταγωγής Λαϊκής Δημοκρατίας της Κίνας και Ταϊβάν, τα οποία υπάγονται, μεταξύ άλλων, στους ίδιους κωδικούς ΣΟ. Ο συντελεστής του δασμού αυτού ανέρχεται, κατ’ αρχήν, σε 6,8 % για τους Ταϊβανέζους παραγωγούς.
11      Την 1η Απριλίου 2022 η Stappert Magyarország υπέβαλε στη Nemzeti Adó- és Vámhivatal Dél-budapesti Adó- és Vámigazgatósága (διεύθυνση φορολογίας και τελωνείων νότιου τομέα Βουδαπέστης της Εθνικής Αρχής Φορολογίας και Τελωνείων, Ουγγαρία) (στο εξής: πρωτοβάθμια φορολογική αρχή) αίτηση για τη θέση σε ελεύθερη κυκλοφορία διαφόρων προϊόντων σιδήρου και χάλυβα καταγωγής Ταϊβάν. Η αίτηση αυτή υποβλήθηκε υπό τον κωδικό προτίμησης 120 και ανέφερε τον αύξοντα αριθμό ποσόστωσης 09.8847 για τέσσερις τύπους προϊόντων από ανοξείδωτο χάλυβα που υπάγονται στους κωδικούς Taric 7219 32 10 00, 7219 33 10 00, 7219 90 80 00 και 7219 34 10 00.
12      Η ποσόστωση με αύξοντα αριθμό 09.8847 εξαντλήθηκε την ίδια ημέρα κατά την οποία υποβλήθηκε η αίτηση. Μια δεύτερη ποσόστωση, με αύξοντα αριθμό 09.8578, η οποία ανοίχθηκε την 1η Απριλίου 2022 για τις ίδιες χώρες καταγωγής και τις ίδιες κατηγορίες προϊόντων, εξαντλήθηκε στις 11 Απριλίου 2022. Η Stappert Magyarország δεν είχε αναφέρει τη δεύτερη αυτή ποσόστωση στην αίτησή της για θέση σε ελεύθερη κυκλοφορία.
13      Η πρωτοβάθμια φορολογική αρχή, κατόπιν εξέτασης της αίτησης αυτής από τη Γενική Διεύθυνση «Φορολογία και Τελωνειακή Ένωση» της Επιτροπής, υπήγαγε στην προτιμησιακή δασμολογική ποσόστωση μόνο ένα μέρος των εισαχθέντων εμπορευμάτων, εντός του ορίου της ποσόστωσης που ήταν ακόμη διαθέσιμο, κατά την ημερομηνία υποβολής της αίτησης, στο πλαίσιο της ποσόστωσης 09.8847.
14      Με απόφαση της 8ης Σεπτεμβρίου 2022, η πρωτοβάθμια φορολογική αρχή επέβαλε στο σύνολο των προϊόντων που τέθηκαν σε ελεύθερη κυκλοφορία οριστικό δασμό αντιντάμπινγκ ύψους 6,8 % και, μόνο για τα προϊόντα των οποίων ο όγκος υπερέβαινε το ακόμη διαθέσιμο μέρος της δασμολογικής ποσόστωσης 09.8847, πρόσθετο δασμό ύψους 25 %. Στηρίχθηκε στο άρθρο 1, παράγραφος 6, του εκτελεστικού κανονισμού 2019/159, το οποίο προβλέπει ότι, «[σ]την περίπτωση που εξαντληθεί η σχετική δασμολογική ποσόστωση ή που οι εισαγωγές των κατηγοριών προϊόντων δεν επωφελούνται από τη σχετική δασμολογική ποσόστωση, εφαρμόζεται πρόσθετος δασμός σε ποσοστό 25 % [...]».
15      Η φορολογική αρχή προσφυγών, αποφαινόμενη επί της διοικητικής προσφυγής που άσκησε η Stappert Magyarország, επικύρωσε την ανωτέρω απόφαση καθόσον, με αυτήν, γινόταν δεκτή η σωρευτική επιβολή του δασμού αντιντάμπινγκ και του πρόσθετου δασμού για το μέρος των προϊόντων που είχαν τεθεί εκτός ποσόστωσης. Έκρινε ότι, μολονότι ένας δεύτερος όγκος ποσόστωσης (υπ’ αριθ. 09.8578) ήταν ακόμη διαθέσιμος κατά την ημερομηνία αποδοχής της αίτησης για θέση σε ελεύθερη κυκλοφορία, για τη συγκεκριμένη χώρα καταγωγής και τα συγκεκριμένα προϊόντα, εντούτοις η Stappert Magyarország δεν μπορούσε να επωφεληθεί από την ποσόστωση αυτή, δεδομένου ότι δεν την είχε αναφέρει στην αίτησή της.
16      Όσον αφορά την εφαρμογή των κανόνων περί μη σώρευσης, η φορολογική αρχή προσφυγών έκρινε, ωστόσο, ότι, λαμβανομένης υπόψη της ύπαρξης του δεύτερου αυτού όγκου ποσόστωσης, η σχετική δασμολογική ποσόστωση δεν έπρεπε να θεωρηθεί ότι είχε εξαντληθεί κατά την έννοια του άρθρου 1, παράγραφος 6, του εκτελεστικού κανονισμού 2019/159. Εξ αυτού συνήγαγε ότι δεν πληρούνταν οι προϋποθέσεις αναστολής των δασμών αντιντάμπινγκ οι οποίες προβλέπονται στο άρθρο 2 του εκτελεστικού κανονισμού 2021/1483, μολονότι ο εν λόγω κανονισμός προβλέπει, σε ορισμένες περιπτώσεις, την αναστολή των δασμών αυτών όταν επιβάλλονται πρόσθετοι δασμοί.
17      Η Stappert Magyarország άσκησε προσφυγή ενώπιον του αιτούντος δικαστηρίου κατά της απόφασης της φορολογικής αρχής προσφυγών με την οποία επιβεβαιώθηκε η σωρευτική επιβολή των δύο αυτών δασμών για τα προϊόντα για τα οποία δεν έγινε δεκτή, υπέρ της εταιρίας, η προτιμησιακή δασμολογική ποσόστωση.
18      Κατά την εν λόγω εταιρία, μια τέτοια σωρευτική επιβολή αντιβαίνει στην πρόθεση του νομοθέτη της Ένωσης, όπως αυτή προκύπτει από την αιτιολογική σκέψη 286 του εκτελεστικού κανονισμού 2021/1483. Η εταιρία υποστηρίζει ότι, μολονότι ο πρόσθετος δασμός ύψους 25 % έπρεπε να εφαρμοστεί στα προϊόντα εκτός ποσόστωσης που υπάγονται στον αύξοντα αριθμό 09.8847, κατ’ εφαρμογήν του άρθρου 1, παράγραφος 6, του εκτελεστικού κανονισμού 2019/159, ο δασμός αντιντάμπινγκ ύψους 6,8 % θα έπρεπε, αντιθέτως, να ανασταλεί δυνάμει του άρθρου 2, παράγραφος 1, του εκτελεστικού κανονισμού 2021/1483, δεδομένου ότι ο συντελεστής του πρόσθετου δασμού υπερέβαινε εκείνον του δασμού αντιντάμπινγκ.
19      Η Stappert Magyarország υποστηρίζει, επιπλέον, ότι η φορολογική αρχή προσφυγών υπέπεσε σε ερμηνευτικό σφάλμα εξαρτώντας την αναστολή του δασμού αντιντάμπινγκ από την από κοινού εξάντληση των ποσοστώσεων με αύξοντες αριθμούς 09.8847 και 09.8578. Κατά την εταιρία αυτή, το άρθρο 1, παράγραφος 6, του εκτελεστικού κανονισμού 2019/159 συνδέει σαφώς την αναστολή του δασμού αντιντάμπινγκ με την εξάντληση της «δασμολογική[ς] ποσόστωση[ς]», και όχι με την εξάντληση περισσότερων διαδοχικών δασμολογικών ποσοστώσεων. Εξ αυτού η εν λόγω εταιρία συνάγει ότι η εξάντληση μόνον της ποσόστωσης 09.8847 αρκούσε για να ενεργοποιηθεί το καθεστώς που ισχύει για τις εισαγωγές εκτός ποσόστωσης.
20      Το αιτούν δικαστήριο επισημαίνει ότι η επίλυση της διαφοράς της οποίας έχει επιληφθεί εξαρτάται, κατ’ ουσίαν, από την ερμηνεία των λεπτομερών κανόνων για τη συνδυασμένη εφαρμογή των δασμών που προκύπτουν από τα μέτρα αντιντάμπινγκ και τα μέτρα διασφάλισης, κανόνων οι οποίοι απορρέουν, αντιστοίχως, από τους εκτελεστικούς κανονισμούς 2021/1483 και 2019/159.
21      Υπό τις συνθήκες αυτές, το Fővárosi Törvényszék (δικαστήριο περιφέρειας Βουδαπέστης, Ουγγαρία), το οποίο είναι το αιτούν δικαστήριο, αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)      Πρέπει να γίνει δεκτό ότι η λέξη “σχετική”, η οποία χρησιμοποιείται στο άρθρο 1, παράγραφος 6, του [εκτελεστικού κανονισμού 2019/159], έχει την έννοια ότι αναφέρεται, όσον αφορά τις κατηγορίες προϊόντων οι οποίες ορίζονται βάσει των αντίστοιχων κωδικών ΣΟ και οι οποίες μνημονεύονται στο άρθρο 1, παράγραφος 1, του κανονισμού αυτού, σε όλους τους αύξοντες αριθμούς (δασμολογικές ποσοστώσεις) που έχουν ανοιχθεί για καθεμία από τις περιόδους ή μόνο στον αύξοντα αριθμό (δασμολογική ποσόστωση) υπό τον οποίο ο εισαγωγέας έχει υποβάλει αίτηση για υπαγωγή σε δασμολογική ποσόστωση;
2)      Πρέπει να γίνει δεκτό ότι η φράση “[σ]ε περίπτωση που ο δασμός για υπέρβαση της δασμολογικής ποσόστωσης [...] επιβάλλεται”, η οποία χρησιμοποιείται στο άρθρο 2, παράγραφος 1, του εκτελεστικού κανονισμού [2021/1483], έχει την έννοια ότι καλύπτει μόνον την περίπτωση κατά την οποία επιβάλλεται ο πρόσθετος δασμός ύψους 25 % λόγω εξάντλησης της “σχετικής” δασμολογικής ποσόστωσης ή καλύπτει επίσης κάθε περίπτωση κατά την οποία ο πρόσθετος δασμός εφαρμόζεται για οποιονδήποτε άλλο λόγο, όπως, για παράδειγμα, λόγω μη υποβολής αίτησης;
3)      Έχει το άρθρο 2, παράγραφος 2, του εκτελεστικού κανονισμού 2021/1483 την έννοια ότι η είσπραξη του δασμού αντιντάμπινγκ ύψους 6,8 % αναστέλλεται μόνο συνεπεία της εφαρμογής του πρόσθετου δασμού ύψους 25 % λόγω εξάντλησης της σχετικής δασμολογικής ποσόστωσης ή αναστέλλεται επίσης όταν ο πρόσθετος δασμός εφαρμόζεται για οποιονδήποτε άλλο λόγο, όπως, για παράδειγμα, λόγω μη υποβολής αίτησης;
4)      Πρέπει να γίνει δεκτό ότι το άρθρο 1, παράγραφος 6, του εκτελεστικού κανονισμού 2019/159 και το άρθρο 2, παράγραφοι 1 και 2, του εκτελεστικού κανονισμού 2021/1483, υπό το πρίσμα των αιτιολογικών σκέψεων 286 και 287 του τελευταίου αυτού κανονισμού, έχουν την έννοια ότι ο πρόσθετος δασμός και ο δασμός αντιντάμπινγκ δεν μπορούν να επιβληθούν από κοινού, ακόμη και στην περίπτωση κατά την οποία, κατά την ημερομηνία εξάντλησης της δασμολογικής ποσόστωσης που είχε ανοιχθεί υπό ορισμένο αύξοντα αριθμό, η Επιτροπή άνοιξε νέα δασμολογική ποσόστωση με άλλον αύξοντα αριθμό για προϊόντα υπαγόμενα στον ίδιο κωδικό ΣΟ και ο εισαγωγέας ζήτησε να κινηθεί η προτιμησιακή τελωνειακή διαδικασία μόνο για την εξαντλημένη δασμολογική ποσόστωση;»
Επί των προδικαστικών ερωτημάτων
Επί του πρώτου προδικαστικού ερωτήματος
22      Με το πρώτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 1, παράγραφος 6, του εκτελεστικού κανονισμού 2019/159 έχει την έννοια ότι η φράση «[σ]την περίπτωση που εξαντληθεί η σχετική δασμολογική ποσόστωση», από την οποία εξαρτάται η επιβολή του πρόσθετου δασμού ύψους 25 % που προβλέπεται στη διάταξη αυτή, αφορά μόνον τον συγκεκριμένο αύξοντα αριθμό που αναγράφεται στην αίτηση για θέση σε ελεύθερη κυκλοφορία.
23      Το αιτούν δικαστήριο επισημαίνει ότι η φράση αυτή επιδέχεται δύο ερμηνείες. Κατά την πρώτη ερμηνεία, η λέξη «σχετική» αναφέρεται στις 26 κατηγορίες προϊόντων τις οποίες αφορούν τα μέτρα διασφάλισης που επιβλήθηκαν με τον εκτελεστικό κανονισμό 2019/159 και, επομένως, στο σύνολο των δασμολογικών ποσοστώσεων που έχουν ανοιχθεί για τις εν λόγω κατηγορίες προϊόντων. Κατά τη δεύτερη ερμηνεία, η λέξη αυτή αναφέρεται μόνο στον αύξοντα αριθμό υπό τον οποίο ένας εισαγωγέας έχει υποβάλει αίτηση υπαγωγής σε ποσόστωση. Στο πλαίσιο της δεύτερης αυτής ερμηνείας, η εξάντληση της δασμολογικής ποσόστωσης που αντιστοιχεί μόνο σ’ αυτόν τον αύξοντα αριθμό αρκεί για να επιβληθεί ο πρόσθετος δασμός ύψους 25 %.
24      Με τις γραπτές παρατηρήσεις της, η Ουγγρική Κυβέρνηση υποστηρίζει ότι η φράση «[σ]την περίπτωση που εξαντληθεί η σχετική δασμολογική ποσόστωση» αναφέρεται στην κατηγορία των οικείων προϊόντων και όχι σε καθέναν από τους αύξοντες αριθμούς εξεταζόμενους μεμονωμένα. Αντιθέτως, κατά την Επιτροπή, η φράση αυτή παραπέμπει μόνο στον αύξοντα αριθμό βάσει του οποίου ο εισαγωγέας υπέβαλε αίτηση για δασμολογική ποσόστωση.
25      Η φράση «σχετική δασμολογική ποσόστωση» δεν ορίζεται στον εκτελεστικό κανονισμό 2019/159.
26      Ωστόσο, οι διατάξεις του εκτελεστικού κανονισμού 2019/159, σε συνδυασμό με τις διατάξεις του εκτελεστικού κανονισμού 2015/2447, παρέχουν στοιχεία που καθιστούν δυνατό τον προσδιορισμό του περιεχομένου της ανωτέρω φράσης.
27      Αφενός, το άρθρο 1, παράγραφος 1, του εκτελεστικού κανονισμού 2019/159 ορίζει ότι «ανοίγει δασμολογική ποσόστωση για τις εισαγωγές στην Ένωση καθεμίας εκ των 26 υπό εξέταση κατηγοριών προϊόντων [...] και για καθεμία από τις περιόδους που αναφέρονται [...]».
28      Αφετέρου, το άρθρο 3 του εν λόγω εκτελεστικού κανονισμού προβλέπει ότι «[η] διαχείριση των δασμολογικών ποσοστώσεων που ορίζονται στο άρθρο 1 γίνεται από την Επιτροπή και τα κράτη μέλη σύμφωνα με το σύστημα διαχείρισης των δασμολογικών ποσοστώσεων που προβλέπεται στα άρθρα 49 έως 54 του εκτελεστικού κανονισμού [2015/2447]».
29      Επ’ αυτού, το άρθρο 49, παράγραφος 2, του εκτελεστικού κανονισμού 2015/2447 ορίζει ότι «[κ]άθε δασμολογική ποσόστωση προσδιορίζεται στη νομοθεσία της Ένωσης με αύξοντα αριθμό που διευκολύνει τη διαχείρισή της».
30      Από τις ανωτέρω διατάξεις προκύπτει ότι, για τους σκοπούς της διαχείρισης των δασμολογικών ποσοστώσεων, κάθε δασμολογική ποσόστωση προσδιορίζεται με αύξοντα αριθμό.
31      Επιπλέον, η διαπίστωση αυτή συνάδει με το άρθρο 1, παράγραφος 1, του εκτελεστικού κανονισμού 2019/159, από το οποίο προκύπτει ότι ανοίγεται δασμολογική ποσόστωση για συγκεκριμένη περίοδο.
32      Συνεπώς, η φράση «σχετική δασμολογική ποσόστωση», κατά το άρθρο 1, παράγραφος 6, του εν λόγω εκτελεστικού κανονισμού, πρέπει να νοηθεί υπό την έννοια ότι αφορά την ποσόστωση που αντιστοιχεί στον συγκεκριμένο αύξοντα αριθμό ο οποίος αναγράφεται στην αίτηση για θέση σε ελεύθερη κυκλοφορία.
33      Κατόπιν των ανωτέρω σκέψεων, στο πρώτο προδικαστικό ερώτημα πρέπει να δοθεί η απάντηση ότι το άρθρο 1, παράγραφος 6, του εκτελεστικού κανονισμού 2019/159 έχει την έννοια ότι η φράση «[σ]την περίπτωση που εξαντληθεί η σχετική δασμολογική ποσόστωση», από την οποία εξαρτάται η επιβολή του πρόσθετου δασμού ύψους 25 % που προβλέπεται στη διάταξη αυτή, αφορά μόνον τον συγκεκριμένο αύξοντα αριθμό που αναγράφεται στην αίτηση για θέση σε ελεύθερη κυκλοφορία.
Επί του δευτέρου προδικαστικού ερωτήματος
34      Με το δεύτερο προδικαστικό ερώτημα, το αιτούν δικαστήριο ζητεί να διευκρινιστεί αν το άρθρο 2, παράγραφος 1, του εκτελεστικού κανονισμού 2021/1483 έχει την έννοια ότι η φράση «[σ]ε περίπτωση που ο δασμός για υπέρβαση της δασμολογικής ποσόστωσης [...] επιβάλλεται», κατά την έννοια της διάταξης αυτής, αφορά αποκλειστικά την περίπτωση κατά την οποία ο πρόσθετος δασμός ύψους 25 % επιβάλλεται λόγω και μόνον της εξάντλησης της δασμολογικής ποσόστωσης, ή αν αφορά επίσης τις λοιπές περιπτώσεις κατά τις οποίες επιβάλλεται ο δασμός αυτός, ιδίως όταν δεν έχει υποβληθεί αίτηση υπαγωγής σε δασμολογική ποσόστωση.
35      Η Ουγγρική Κυβέρνηση εκθέτει, με τις γραπτές παρατηρήσεις της, ότι η ανωτέρω διάταξη αφορά αποκλειστικά την περίπτωση κατά την οποία ο πρόσθετος δασμός επιβάλλεται λόγω της εξάντλησης της σχετικής δασμολογικής ποσόστωσης.
36      Αντιθέτως, η Επιτροπή φρονεί ότι η επίμαχη φράση αφορά, ανεξαιρέτως, κάθε περίπτωση κατά την οποία επιβάλλεται ο πρόσθετος δασμός ύψους 25 %, συμπεριλαμβανομένης της περίπτωσης κατά την οποία ο εισαγωγέας δεν έχει ζητήσει να υπαχθεί στη δασμολογική ποσόστωση.
37      Εν προκειμένω, το άρθρο 2, παράγραφος 1, του εκτελεστικού κανονισμού 2021/1483, το οποίο αναφέρει την περίπτωση κατά την οποία «ο δασμός για υπέρβαση της δασμολογικής ποσόστωσης [...] επιβάλλεται», παραπέμπει ρητώς στον πρόσθετο δασμό ύψους 25 % που προβλέπεται στο άρθρο 1, παράγραφος 6, του εκτελεστικού κανονισμού 2019/159.
38      Κατά την τελευταία αυτή διάταξη, όμως, ο εν λόγω πρόσθετος δασμός εφαρμόζεται «[σ]την περίπτωση που εξαντληθεί η σχετική δασμολογική ποσόστωση ή που οι εισαγωγές των κατηγοριών προϊόντων δεν επωφελούνται από τη σχετική δασμολογική ποσόστωση».
39      Επομένως, η εφαρμογή του πρόσθετου δασμού ύψους 25 % απορρέει όχι μόνον από την εξάντληση της δασμολογικής ποσόστωσης που αναγράφεται σε αίτηση για θέση σε ελεύθερη κυκλοφορία, αλλά και από κάθε περίπτωση στην οποία οι επίμαχες εισαγωγές δεν επωφελούνται από την εν λόγω δασμολογική ποσόστωση, ιδίως ελλείψει αίτησης υπαγωγής σε αυτήν.
40      Συνεπώς, στο δεύτερο προδικαστικό ερώτημα πρέπει να δοθεί η απάντηση ότι το άρθρο 2, παράγραφος 1, του εκτελεστικού κανονισμού 2021/1483 έχει την έννοια ότι η φράση «[σ]ε περίπτωση που ο δασμός για υπέρβαση της δασμολογικής ποσόστωσης [...] επιβάλλεται», κατά την έννοια του εν λόγω άρθρου 2, παράγραφος 1, αφορά κάθε περίπτωση κατά την οποία ο πρόσθετος δασμός ύψους 25 % επιβάλλεται βάσει του άρθρου 1, παράγραφος 6, του εκτελεστικού κανονισμού 2019/159, συμπεριλαμβανομένης της περίπτωσης κατά την οποία οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν.
Επί του τρίτου προδικαστικού ερωτήματος
41      Με το τρίτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 2, παράγραφος 2, του εκτελεστικού κανονισμού 2021/1483 έχει την έννοια ότι η αναστολή των οριστικών δασμών αντιντάμπινγκ εφαρμόζεται μόνον εάν ο πρόσθετος δασμός ύψους 25 % επιβάλλεται λόγω της εξάντλησης της σχετικής δασμολογικής ποσόστωσης ή επίσης εάν ο πρόσθετος αυτός δασμός επιβάλλεται σε άλλες περιπτώσεις, ιδίως όταν οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν.
42      Με τις γραπτές παρατηρήσεις της, η Ουγγρική Κυβέρνηση εκθέτει ότι ο δασμός αντιντάμπινγκ δεν μπορεί να ανασταλεί εάν εξακολουθεί να είναι διαθέσιμη μια δασμολογική ποσόστωση, ακόμη και με αύξοντα αριθμό διαφορετικό από εκείνον που αναφέρει ο εισαγωγέας.
43      Αντιθέτως, κατά την Επιτροπή, το άρθρο 2, παράγραφος 2, του εκτελεστικού κανονισμού 2021/1483 πρέπει να εφαρμόζεται, όσον αφορά αίτηση για θέση σε ελεύθερη κυκλοφορία σχετική με συγκεκριμένο αύξοντα αριθμό, σε όλες τις περιπτώσεις στις οποίες επιβάλλεται ο πρόσθετος δασμός ύψους 25 %. Ο τελευταίος αυτός δασμός και ο δασμός αντιντάμπινγκ δεν μπορούν ποτέ να επιβληθούν ταυτόχρονα στον ίδιο όγκο εισαγωγών υπό έναν μόνο αύξοντα αριθμό και, ως εκ τούτου, ο δασμός αντιντάμπινγκ ύψους 6,8 % πρέπει να ανασταλεί.
44      Εν προκειμένω, από την απάντηση που δόθηκε στο δεύτερο προδικαστικό ερώτημα προκύπτει ότι το άρθρο 2, παράγραφος 1, του εκτελεστικού κανονισμού 2021/1483 αφορά κάθε περίπτωση κατά την οποία ο πρόσθετος δασμός ύψους 25 % επιβάλλεται βάσει του άρθρου 1, παράγραφος 6, του εκτελεστικού κανονισμού 2019/159, συμπεριλαμβανομένης της περίπτωσης κατά την οποία οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν. Στην περίπτωση αυτή, επιβάλλεται μόνον ο τελευταίος αυτός δασμός εάν το κατ’ αξίαν ποσό του υπερβαίνει το ποσό των δασμών αντιντάμπινγκ.
45      Υπό τις συνθήκες αυτές, η αναστολή της είσπραξης του δασμού αντιντάμπινγκ ύψους 6,8 % η οποία προβλέπεται στο άρθρο 2, παράγραφος 2, του εκτελεστικού κανονισμού 2021/1483 πρέπει να ισχύει καθ’ όλη την περίοδο κατά την οποία επιβάλλεται μόνον ο πρόσθετος δασμός ύψους 25 %, βάσει του άρθρου 2, παράγραφος 1, του εν λόγω εκτελεστικού κανονισμού.
46      Επομένως, στο τρίτο προδικαστικό ερώτημα πρέπει να δοθεί η απάντηση ότι το άρθρο 2, παράγραφος 2, του εκτελεστικού κανονισμού 2021/1483 έχει την έννοια ότι η προβλεπόμενη στη διάταξη αυτή αναστολή των οριστικών δασμών αντιντάμπινγκ εφαρμόζεται σε όλες τις περιπτώσεις στις οποίες ο πρόσθετος δασμός, του οποίου το κατ’ αξίαν ποσό είναι υψηλότερο από τους δασμούς αντιντάμπινγκ, επιβάλλεται για οποιονδήποτε λόγο, ιδίως όταν οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν.
Επί του τετάρτου προδικαστικού ερωτήματος
47      Με το τέταρτο προδικαστικό ερώτημα, το αιτούν δικαστήριο ζητεί να διευκρινιστεί αν το άρθρο 1, παράγραφος 6, του εκτελεστικού κανονισμού 2019/159 και το άρθρο 2, παράγραφοι 1 και 2, του εκτελεστικού κανονισμού 2021/1483 πρέπει, λαμβανομένων υπόψη των αιτιολογικών σκέψεων 286 και 287 του τελευταίου αυτού κανονισμού, να ερμηνευθούν υπό την έννοια ότι δεν μπορούν να επιβληθούν ταυτόχρονα πρόσθετος δασμός και δασμός αντιντάμπινγκ, ακόμη και στην περίπτωση κατά την οποία, κατά την ημερομηνία εξάντλησης που αφορά έναν ορισμένο αύξοντα αριθμό, ανοίγεται νέα δασμολογική ποσόστωση, με διαφορετικό αύξοντα αριθμό, για προϊόντα που υπάγονται στον ίδιο κωδικό ΣΟ, ενώ ο εισαγωγέας ζήτησε να υπαχθεί στο προτιμησιακό τελωνειακό καθεστώς μόνο ως προς την εξαντληθείσα δασμολογική ποσόστωση.
48      Με τις γραπτές παρατηρήσεις της, η Ουγγρική Κυβέρνηση εκθέτει ότι οι αιτιολογικές σκέψεις 286 και 287 του εκτελεστικού κανονισμού 2021/1483 δεν ασκούν επιρροή στη νομιμότητα της σωρευτικής επιβολής του πρόσθετου δασμού ύψους 25 % και του δασμού αντιντάμπινγκ ύψους 6,8 %.
49      Αντιθέτως, κατά την Επιτροπή, οι δύο αυτοί δασμοί δεν μπορούν να επιβληθούν ταυτόχρονα στον ίδιο όγκο εισαγωγών που υπάγεται στον ίδιο αύξοντα αριθμό, ανεξαρτήτως του αν ο εισαγωγέας υπέβαλε ή όχι αίτηση δασμολογικής ποσόστωσης βάσει άλλου αύξοντος αριθμού.
50      Συναφώς, από τις απαντήσεις που δόθηκαν στο πρώτο, στο δεύτερο και στο τρίτο προδικαστικό ερώτημα προκύπτει, αφενός, ότι η «σχετική δασμολογική ποσόστωση», κατά την έννοια του άρθρου 1, παράγραφος 6, του εκτελεστικού κανονισμού 2019/159, αντιστοιχεί στην ποσόστωση που προσδιορίζεται από τον αύξοντα αριθμό ο οποίος αναγράφεται στην αίτηση για θέση σε ελεύθερη κυκλοφορία και, αφετέρου, ότι το άρθρο 2, παράγραφοι 1 και 2, του εκτελεστικού κανονισμού 2021/1483 εφαρμόζεται σε όλες τις περιπτώσεις στις οποίες ο πρόσθετος δασμός ύψους 25 % επιβάλλεται βάσει της διάταξης αυτής.
51      Επομένως, η ύπαρξη διαθέσιμης δασμολογικής ποσόστωσης, για τα ίδια προϊόντα, με διαφορετικό αύξοντα αριθμό δεν επηρεάζει την επιβολή του πρόσθετου δασμού ύψους 25 % βάσει του αύξοντος αριθμού που αναγράφεται στην αίτηση για θέση σε ελεύθερη κυκλοφορία και την εφαρμογή, κατά περίπτωση, του κανόνα αναστολής του δασμού αντιντάμπινγκ που έχει χαμηλότερο κατ’ αξίαν επίπεδο, εν προκειμένω 6,8 %, κανόνα ο οποίος προβλέπεται στο άρθρο 2, παράγραφοι 1 και 2, του εκτελεστικού κανονισμού 2021/1483. Η μόνη προϋπόθεση που μπορεί να οδηγήσει ή μη στην αναστολή του δασμού αντιντάμπινγκ συνίσταται στο να είναι το κατ’ αξίαν ποσό του δασμού αυτού χαμηλότερο από εκείνο του πρόσθετου δασμού.
52      Ομοίως, το γεγονός ότι ένας εισαγωγέας δεν ζήτησε να υπαχθεί σε δασμολογική ποσόστωση με άλλον αύξοντα αριθμό δεν μπορεί, αυτό καθεαυτό, να εμποδίσει την εφαρμογή του εν λόγω κανόνα αναστολής, δεδομένου ότι τέτοια προϋπόθεση δεν προκύπτει από τον εκτελεστικό κανονισμό 2019/159 ούτε από τον εκτελεστικό κανονισμό 2021/1483.
53      Η ερμηνεία αυτή επιβεβαιώνεται από τις αιτιολογικές σκέψεις 286 και 287 του κανονισμού 2021/1483, από τις οποίες προκύπτει, εν συνόψει, ότι η εφαρμογή των μέτρων αντιντάμπινγκ πρέπει να προσαρμόζεται κατά τρόπον ώστε να αποφεύγονται, κατά τη διάρκεια της εφαρμογής των μέτρων διασφάλισης, τυχόν υπέρμετρες επιπτώσεις απορρέουσες από την ταυτόχρονη επιβολή των δύο δασμών.
54      Συνεπώς, στο τέταρτο προδικαστικό ερώτημα πρέπει να δοθεί η απάντηση ότι το άρθρο 1, παράγραφος 6, του εκτελεστικού κανονισμού 2019/1959 και το άρθρο 2, παράγραφοι 1 και 2, του εκτελεστικού κανονισμού 2021/1483, ερμηνευόμενα υπό το πρίσμα των αιτιολογικών σκέψεων 286 και 287 του τελευταίου αυτού κανονισμού, έχουν την έννοια ότι δεν μπορούν να επιβληθούν ταυτόχρονα δασμός αντιντάμπινγκ και πρόσθετος δασμός όταν, για τις επίμαχες εισαγωγές, πληρούνται οι προϋποθέσεις εφαρμογής της αναστολής που προβλέπονται στο εν λόγω άρθρο 2, ακόμη και στην περίπτωση κατά την οποία, κατά την ημερομηνία εξάντλησης μιας δασμολογικής ποσόστωσης με ορισμένο αύξοντα αριθμό, ανοίγεται νέα δασμολογική ποσόστωση, με διαφορετικό αύξοντα αριθμό, για προϊόντα που υπάγονται στον ίδιο κωδικό ΣΟ, και κατά την οποία ο εισαγωγέας ζήτησε να υπαχθεί στο προτιμησιακό τελωνειακό καθεστώς μόνο ως προς την εξαντληθείσα δασμολογική ποσόστωση.
Επί των δικαστικών εξόδων
55      Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (έβδομο τμήμα) αποφαίνεται:
1)      Το άρθρο 1, παράγραφος 6, του εκτελεστικού κανονισμού (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα, όπως τροποποιήθηκε με τον εκτελεστικό κανονισμό (ΕΕ) 2022/434 της Επιτροπής, της 15ης Μαρτίου 2022,
έχει την έννοια ότι:
η φράση «[σ]την περίπτωση που εξαντληθεί η σχετική δασμολογική ποσόστωση», από την οποία εξαρτάται η επιβολή του πρόσθετου δασμού ύψους 25 % που προβλέπεται στη διάταξη αυτή, αφορά μόνον τον συγκεκριμένο αύξοντα αριθμό που αναγράφεται στην αίτηση για θέση σε ελεύθερη κυκλοφορία.
2)      Το άρθρο 2, παράγραφος 1, του εκτελεστικού κανονισμού (ΕΕ) 2021/1483 της Επιτροπής, της 15ης Σεπτεμβρίου 2021, για την επιβολή οριστικού δασμού αντιντάμπινγκ στις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου,
έχει την έννοια ότι:
η φράση «[σ]ε περίπτωση που ο δασμός για υπέρβαση της δασμολογικής ποσόστωσης [...] επιβάλλεται», κατά την έννοια του εν λόγω άρθρου 2, παράγραφος 1, αφορά κάθε περίπτωση κατά την οποία ο πρόσθετος δασμός ύψους 25 % επιβάλλεται βάσει του άρθρου 1, παράγραφος 6, του εκτελεστικού κανονισμού 2019/159, όπως τροποποιήθηκε με τον εκτελεστικό κανονισμό 2022/434, συμπεριλαμβανομένης της περίπτωσης κατά την οποία οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν.
3)      Το άρθρο 2, παράγραφος 2, του εκτελεστικού κανονισμού 2021/1483
έχει την έννοια ότι:
η προβλεπόμενη στη διάταξη αυτή αναστολή των οριστικών δασμών αντιντάμπινγκ εφαρμόζεται σε όλες τις περιπτώσεις στις οποίες ο πρόσθετος δασμός, του οποίου το κατ’ αξίαν ποσό είναι υψηλότερο από τους δασμούς αντιντάμπινγκ, επιβάλλεται για οποιονδήποτε λόγο, ιδίως όταν οι εισαγωγές δεν επωφελούνται από τη σχετική δασμολογική ποσόστωση λόγω μη υποβολής αίτησης υπαγωγής σε αυτήν.
4)      Το άρθρο 1, παράγραφος 6, του εκτελεστικού κανονισμού 2019/159, όπως τροποποιήθηκε με τον εκτελεστικό κανονισμό 2022/434, και το άρθρο 2, παράγραφοι 1 και 2, του εκτελεστικού κανονισμού 2021/1483, ερμηνευόμενα υπό το πρίσμα των αιτιολογικών σκέψεων 286 και 287 του τελευταίου αυτού κανονισμού,
έχουν την έννοια ότι:
δεν μπορούν να επιβληθούν ταυτόχρονα δασμός αντιντάμπινγκ και πρόσθετος δασμός όταν, για τις επίμαχες εισαγωγές, πληρούνται οι προϋποθέσεις εφαρμογής της αναστολής που προβλέπονται στο εν λόγω άρθρο 2, ακόμη και στην περίπτωση κατά την οποία, κατά την ημερομηνία εξάντλησης μιας δασμολογικής ποσόστωσης με ορισμένο αύξοντα αριθμό, ανοίγεται νέα δασμολογική ποσόστωση, με διαφορετικό αύξοντα αριθμό, για προϊόντα που υπάγονται στον ίδιο κωδικό ΣΟ, και κατά την οποία ο εισαγωγέας ζήτησε να υπαχθεί στο προτιμησιακό τελωνειακό καθεστώς μόνο ως προς την εξαντληθείσα δασμολογική ποσόστωση.
(υπογραφές)
*      Γλώσσα διαδικασίας: η ουγγρική.